

**PAYRAY BANK, UAB**

**PASKOLOS SUTARTIES**

**BENDROSIOS SĄLYGOS**

**(SU INVEGOS SVV PASKOLŲ GARANTIJA)**



Taikoma nuo 2021-03-18

Versija Nr. 2

1. **SĄVOKOS**
	1. **Bendrosios sąlygos** – Paskolos sutarties Bendrosios sąlygos.
	2. **Darbo diena** – bet kokia savaitės diena, išskyrus šeštadienį, sekmadienį ir Lietuvos Respublikos darbo kodekso 123 straipsnyje nurodytas dienas.
	3. **EURIBOR** – tai Europos tarpbankinės rinkos palūkanų norma EURIBOR (angl. European Interbank Offered Rate) – EMMI (angl. European Money Markets Institute) skelbiama tarpbankinė palūkanų norma, už kurią euro zonoje bankai yra pasirengę paskolinti lėšų eurais kitiems bankams. Jei EURIBOR reikšmė yra neigiama, ji laikoma lygi nuliui. Taikoma tokio laikotarpio EURIBOR norma, kuri lygi Palūkanų periodui (pvz., 3 mėn., 6 mėn.).
	4. ***De minimis* pagalba** – pagalba, kaip ji apibrėžta Reglamento 3 straipsnyje.
	5. **Esminės sąlygos** – suprantamos kaip toliau nurodytos Paskolos sutarties sąlygos: Paskolos gavėjas, Paskolos dydis, Paskolos suteikimo (naudojimo) sąlygos, Paskolos lėšų panaudojimo paskirtis, Galutinė Paskolos grąžinimo diena, Paskolos grąžinimo grafikas, Paskolos davėjui įkeičiamas turtas ir kitos Paskolos grąžinimą užtikrinančios priemonės.
	6. **Galutinė Paskolos grąžinimo diena** – diena, kuri nurodyta Specialiosiose sąlygose ir iki kurios Paskolos gavėjas turi pilnai grąžinti Paskolą ir įvykdyti kitus Mokėjimus.
	7. **Garantija –** INVEGA įsipareigojimas sumokėti Paskolos davėjui Garantijos išmoką, Paskolos gavėjui negrąžinus INVEGA garantuotos Paskolos dalies. Garantija gali būti: Paprasta garantija; Veiklos palaikymo garantija.
	8. **Garantijos mokestis** –Paskolos gavėjo mokamas mokestis INVEGAI už Garantijos išdavimą.
	9. **Grafikas** – Specialiųjų sąlygų dalis, kurioje nustatomos Paskolos dalinių grąžinimų sumos, jų mokėjimo terminai ir (ar) kitos mokėjimo sąlygos.
	10. **Fiksuota palūkanų norma** - Palūkanų norma, kuri yra nurodyta Specialiosiose sąlygose bei nekeičiama visu Paskolos sutarties galiojimo laikotarpiu, išskyrus Paskolos sutartyje numatytus atvejus.
	11. **INVEGA** – UAB „Investicijų ir verslo garantijos“, juridinio asmens kodas 110084026.
	12. **Išankstinės sąlygos** – sąlygos, nurodytos Bendrųjų sąlygų 3.1. punkte.
	13. **Įsipareigojimų nevykdymo atvejai** – atvejai, nurodyti Bendrųjų sąlygų 10.3. punkte.
	14. **Kintama palūkanų norma** – Palūkanų norma, kuri yra apskaičiuojama kaip Paskolos gavėjo palūkanų maržos ir Kintamos palūkanų dalies suma. Kintamų palūkanų norma perskaičiuojama (keičiama) Palūkanų keitimo dieną.
	15. **Kintama palūkanų dalis** - lygi antrą darbo dieną iki Paskolos sutarties datos buvusiam EURIBOR dydžiui. Jei EURIBOR reikšmė yra neigiama, ji yra laikoma lygi nuliui. Kintama palūkanų dalis nustatoma ir keičiama toliau nustatyta tvarka ir terminais:
		1. Kintamos palūkanų dalies keitimas vykdomas tik Mokėjimo dieną;
		2. Pirmą kartą Kintama palūkanų dalis perskaičiuojama artimiausią Mokėjimo dieną, nurodytą Grafike, po Palūkanų periodo pabaigos;
		3. Kiti Kintamos palūkanų dalies perskaičiavimai vyksta paskutinę Palūkanų periodo pabaigos dieną;
		4. Apskaičiuojant Kintamą palūkanų dalį taikoma prieš vieną darbo dieną iki keitimo galiojusi EURIBOR vertė;
		5. Jei Kintamos palūkanų dalies keitimo diena yra ne Darbo diena, perskaičiavimui taikoma paskutinė galiojanti EURIBOR vertė;
		6. Jei EURIBOR reikšmė yra neigiama, ji yra laikoma lygi nuliui;
		7. Sutrikus finansų rinkos veikimui, Paskolos davėjas turi teisę išsiuntęs raštišką pranešimą Paskolos gavėjui vienašališkai pakeisti Kintamos palūkanų dalį Paskolos davėjo pasirinkta metinių palūkanų norma, kuri atitinka Paskolos gavėjui suteikto kredito Paskolos davėjo finansavimo kaštus iš bet kokio Paskolos davėjo pagrįstai pasirinkto šaltinio. Finansų rinkos veikimas laikomas sutrikusiu, jei:
2. Paskolos sutartyje nustatyta tvarka keičiant palūkanų bazę įprastu laiku nėra paskelbtas atitinkamo termino EURIBOR;
3. nustatyta palūkanų bazė keitimo dieną išlaidos už atitinkamo termino depozitus Eurozonos tarpbankinėje rinkoje skiriasi nuo skelbiamo atitinkamo termino EURIBOR.

Pasibaigus finansų rinkos veikimo sutrikimui Paskolos davėjas apie tai informuoja Paskolos gavėją ir nuo artimiausio palūkanų bazės keitimo termino apskaičiuojant palūkanas vėl taikoma Paskolos sutartyje nustatyta palūkanų bazė.

* 1. **Kompensacinės palūkanos** – 15 (penkiolikos) procentų dydžio Paskolos gavėjo mokamos metinės palūkanos nuo laiku negrąžintų sumų kaip kompensacija už prievolės neįvykdymą už laikotarpį nuo ieškinio teismui padavimo dienos iki visiško įsipareigojimų įvykdymo dienos.
	2. **Mokėjimai** – Paskolos grąžintinos sumos, Palūkanos, delspinigiai ir kiti Paskolos gavėjo mokėjimai Paskolos davėjui pagal Sutartį.
	3. **Nuostatai** – Smulkiojo ir vidutinio verslo paskolų garantijų teikimo nuostatai, patvirtinti Lietuvos Respublikos ekonomikos ir inovacijų ministro 2019 m. spalio 21 d. įsakymu Nr. 4-595 „Dėl Smulkiojo ir vidutinio verslo paskolų garantijų teikimo nuostatų patvirtinimo“, įskaitant visus vėlesnius papildymus ir naujas redakcijas.
	4. **Palūkanos** – Paskolos gavėjo mokama kompensacija Paskolos davėjui už naudojimąsi Paskola, kurios išreikštos procentais. Jeigu Paskolos sutartyje nėra nurodyta kitaip, laikoma, kad taikomos metinės palūkanos.
	5. **Palūkanų keitimo diena** – diena, kurią yra keičiamos, t. y. Paskolos sutartyje nustatyta tvarka apskaičiuojama bei naujam Palūkanų periodui nustatoma, Kintama metinė palūkanų norma. Palūkanų keitimo diena yra pirmoji kiekvieno, išskyrus pirmąjį, Palūkanų periodo diena.
	6. **Palūkanų periodas** – Specialiosiose sąlygose nurodytas laikotarpis, kuriam yra nustatoma (fiksuojama) Kintama palūkanų norma ir kuriam pasibaigus ji yra iš naujo apskaičiuojama.
	7. **Paskola** – Paskolos suma, numatyta Sutarties Specialiosiose sąlygose.
	8. **Paskolos davėjas** – PayRay, UAB, juridinio asmens kodas 304862948.
	9. **Paskolos gavėjas** – Specialiosiose sąlygose nurodytas asmuo, SVV subjektas, kuriam Paskolos davėjas suteikia Paskolą Sutartyje nustatytomis sąlygomis.
	10. **Paprasta garantija** – Garantija, kuri nėra Veiklos palaikymo garantija.
	11. **Paskolos grąžinimo sąskaita** – finansinė sąskaita, atidaryta Paskolos gavėjui Paskolos davėjo informacinėje sistemoje, į kurią Paskolos gavėjas atlieka visus Mokėjimus. Paskolos grąžinimo sąskaita nėra mokėjimo sąskaita ir Paskolos gavėjas neturi jokių tokios sąskaitos prieigos ir valdymo teisių. Jeigu teisės aktuose arba kituose tarp Šalių sudarytuose sandoriuose nėra numatyta kitaip, visos lėšos, esančios šioje sąskaitoje, laikomos Paskolos davėjo nuosavybe.
	12. **Pareiškimai ir Patvirtinimai** – pareiškimai ir patvirtinimai, nurodyti Bendrųjų sąlygų 9 punkte.
	13. **Prievolių įvykdymo užtikrinimo priemonės** – Sutarties „Prievolių įvykdymo užtikrinimo priemonė“ Specialiosiose sąlygose nurodytos Paskolos gavėjo prievolių pagal Paskolos sutartį tinkamo įvykdymo užtikrinimo priemonės, kurias Paskolos gavėjas įsipareigoja savo sąskaita sudaryti, ir jei tai numato taikytini teisės aktai – įregistruoti kompetentingose institucijose, bei Sutartyje nustatyta tvarka ir terminais pateikti Paskolos davėjui bei užtikrinti jų galiojimą, teisėtumą ir atitikimą Paskolos davėjo reikalavimams iki visiško skolos Paskolos davėjui padengimo.
	14. **Reglamentas** – Komisijos reglamentas (ES) Nr. 1407/2013 2013 m. gruodžio 18 d. dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai.
	15. **Sankcijos** – ekonominės ar finansinės sankcijos, įstatymai, sprendimai ir (ar) reglamentai, prekybiniai embargai, draudimai, ribojančios priemonės ar nurodymai priimti, taikomi, įgyvendinami, administruojami ar prižiūrimi bet kurios Sankcijas taikančios institucijos bet kuriuo metu.
	16. **Sankcijas taikančios institucijos** – (i) Jungtinės Tautos, (ii) Europos Sąjunga, (iii) Jungtinės Amerikos Valstijos, (iv) bet kuri Europos Ekonominės Erdvės narė, (v) bet kuri atitinkama vyriausybinė institucija įskaitant, bet neapsiribojant: Jungtinės Karalystės Jos Didenybės iždas, JAV iždo departamento užsienio turto kontrolės biuras (OFAC), JAV prekybos departamentas, JAV valstybės departamentas ir bet kuri kita JAV vyriausybės agentūra.
	17. **Sankcijų sąrašas** – laikas nuo laiko sudaromą, papildomą ar keičiamą bet kurį Sankcijas taikančių institucijų tikslinių asmenų, grupių ar įmonių (ar analogiškų) sąrašas.
	18. **SVV subjektas** – labai maža, maža ar vidutinė įmonė ar verslininkas, kaip ji ar jis apibrėžta (-s) Lietuvos Respublikos smulkaus ir vidutinio verslo plėtros įstatyme.
	19. **SVV tinkamumo kriterijai** **1** – (i) Paskolos gavėjas yra SVV subjektas; (ii) Paskolos gavėjas yra registruotas Juridinių asmenų registre arba registruotas kaip mokesčių mokėtojas Lietuvos Respublikoje; (iii) Paskolos gavėjui nėra taikomos nemokumo procedūros, kaip jos yra apibrėžtos LR juridinių asmenų nemokumo įstatyme, t.y. SVV subjektui nėra taikoma bankroto ar restruktūrizavimo procedūra, ir SVV subjektas neatitinka kriterijų, pagal kuriuos kreditorių prašymu jam būtų taikomos LR juridinių asmenų nemokumo įstatyme numatytos nemokumo procedūros ir tai patvirtina pateikdamas duomenis vienos įmonės deklaracijos 2F priede (kolektyvinio nemokumo procedūra); (iv) Paskolos gavėjui gali būti suteikta atitinkamo dydžio De minimis pagalba.
	20. **SVV tinkamumo kriterijai 2:**
1. Paskolos gavėjas nevykdo veiklos šiose srityse: finansų ir mokėjimo paslaugų teikimo, draudimo, distiliuoto ir rektifikuoto etilo alkoholio, kaip tai apibrėžta Alkoholio produktų apskaitos taisyklėse, patvirtintose Lietuvos Respublikos Vyriausybės 1998 m. birželio 2 d. nutarimu Nr. 660 „Dėl Alkoholio produktų apskaitos taisyklių patvirtinimo“, gamybos, alkoholinių gėrimų didmeninės prekybos, ginklų gamybos ir (ar) jų prekybos, tabako gaminių gamybos ir (ar) jų didmeninės prekybos, azartinių lošimų ar lažybų organizavimo. Jeigu paskolos gavėjas vykdo šiame Nuostatų papunktyje minėtą veiklą ir kitą veiklą, jis turi užtikrinti, kad garantuotos paskolos lėšos nebus naudojamos šiame Nuostatų papunktyje minėtai veiklai finansuoti.
2. Paskola nebus naudojama:
	* 1. perfinansuoti Paskolos gavėjo įsipareigojimus finansų įstaigoms ir kitiems fiziniams ir juridiniams asmenims, išskyrus atvejus, kai garantija teikiama paskolos gavėjo lėšomis ne anksčiau kaip per 6 mėnesius iki prašymo suteikti garantiją gavimo dienos apmokėtoms investicijoms perfinansuoti arba kai teikiamos veiklos palaikymo garantijos;
		2. įsigyti finansinį turtą;
		3. statyti, įsigyti nekilnojamąjį turtą siekiant jį parduoti ar kitu būdu perleisti kitiems asmenims, o ne naudoti Paskolos gavėjo ir jo verslo grupės dalyvių veikloje. Šis ribojimas netaikomas iki 2020 m. gruodžio 31 d. suteikiamoms paskolų garantijoms;
		4. kai didesnė nei 40 procentų įsigyjamo paskolos lėšomis nekilnojamojo turto dalis bus skirta nuomoti kitiems juridiniams ar fiziniams asmenims (ne paskolos gavėjo verslo grupės dalyviams). Šis ribojimas netaikomas, kai SVV subjektas vykdo viešbučių ir (ar) kitas trumpalaikio apgyvendinimo paslaugų teikimo, darbo vietų nuomos veiklas. Šis ribojimas netaikomas iki 2020 m. gruodžio 31 d. suteikiamoms paskolų garantijoms;
		5. finansuoti turtą, kuris gali būti naudojamas ir susijusių asmenų asmeniniais tikslais, įsigijimą, nuomą, pagerinimą ir kita;
		6. finansuoti investicijas, atliekamas ne Lietuvos Respublikos teritorijoje.
	1. **Specialiosios sąlygos** – Paskolos sutarties Specialiosios sąlygos.
	2. **Susijusi įmonių grupė** – du ar daugiau juridinių asmenų, kurie:
3. yra tarpusavyje susiję tiesioginės kontrolės santykiais arba susiję netiesioginės kontrolės santykiais per kitus juridinius ir (ar) fizinius asmenis;
4. nėra tarpusavyje susiję tiesioginės ar netiesioginės kontrolės santykiais, bet kuriuos dėl tarpusavio ekonominės priklausomybės reikia laikyti keliančiais vieną riziką, nes jeigu vienas iš tokių juridinių asmenų turėtų finansinių problemų, ypač finansavimo arba grąžinimo sunkumų, antrasis arba visi kiti greičiausiai taip pat susidurtų su finansavimo arba grąžinimo sunkumais. Tokie juridiniai asmenys tarpusavyje, įskaitant, bet neapsiribojant, gali būti susiję per šių juridinių asmenų valdymo organus arba per juridinių asmenų visuotiniame akcininkų susirinkime turimas daugiau kaip 1/2 visų balsų teises. Paskolos davėjas vertindamas Susijusių įmonių tarpusavio ekonominę priklausomybę, vadovaujasi EBA gairėmis dėl susijusių klientų pagal Reglamentą (ES) Nr. 575/2013 4 straipsnio 1 dalies 39 punktą.

Susijusia įmone laikoma įmonė, kuri priklauso Susijusių įmonių grupei. Kontrole laikomos iš įstatymų ar sandorių atsirandančios juridinio ar fizinio asmens teisės, suteikiančios tokiam juridiniam ar fiziniam asmeniui juridinio asmens visuotiniame akcininkų susirinkime daugiau kaip 1/2 visų balsų.

* 1. **Sutartis** arba **Paskolos sutartis** – ši Paskolos sutartis, susidedanti iš Specialiųjų ir Bendrųjų sąlygų su visais jos priedais ir su visais esamais ir būsimais jos sąlygų pakeitimais bei papildymais, įskaitant ir naują redakciją.
	2. **Veiklos palaikymo garantija** – INVEGA teikiama garantija už apyvartinę paskolą, skirtą apyvartinėms lėšoms (darbuotojų darbo užmokesčiui ir su juo susijusioms išlaidoms, mokesčiams, einamosioms veiklos išlaidoms ar veiklos palaikymui dėl laikinų veiklos sutrikimų, finansuoti ir (ar) kitoje finansų įstaigoje turimam negarantuotam finansiniam įsipareigojimui perfinansuoti), ar INVEGA teikiama garantija už paskolą, skirtą investicijoms finansuoti.
	3. **Uždrausta šalis** – reiškia asmenį, (i) kuris yra nurodytas bet kuriame Sankcijų sąraše, kurį administruoja Sankcijas taikanti institucija bet kuriuo metu arba kuriam taikomos Sankcijos arba (ii) kuris yra įsteigtas arba gyvena pagal bet kurios valstybės ar teritorijos įstatymus ar egzistuoja bet kurioje valstybėje ar teritorijoje, kurioms taikomos visa apimančios Sankcijos arba Sankcijos nustatytos šalies ar teritorijos mastu; arba (iii) kuris vykdo veiklą ar verslą tokiu būdu ar tikslu, kuris yra uždraustas Sankcijomis arba (iv) (tiesiogiai ar netiesiogiai valdomas arba kontroliuojamas asmens, nurodyto (i)-(iii) punktuose arba (v) veikia asmens, nurodyto (i)-(iii) punktuose vardu arba (vi) su kuriuo Paskolos gavėjui yra draudžiama arba ribojama vykdyti veiklą ar sandorį.

Kitos Paskolos sutartyje vartojamos sąvokos suprantamos taip, kaip jos yra apibrėžtos Nuostatuose.

Paskolos sutartyje bei Šalių vykdant Paskolos sutartį siunčiamuose tarpusavio pranešimuose vartojamos iš didžiosios raidės rašomos sąvokos turi Paskolos sutartyje ar jos prieduose apibrėžtą reikšmę bei yra atitinkamai aiškinamos, jeigu kontekstas akivaizdžiai nereikalauja kitaip ir (ar) Paskolos sutartyje arba atitinkamuose Šalių pranešimuose nenurodyta kitaip.

1. **PASKOLOS DALYKAS**
	1. Paskolos davėjas įsipareigoja pagal šios Sutarties terminus ir sąlygas bei atsižvelgiant į Pareiškimus ir Patvirtinimus suteikti Paskolos gavėjui Paskolą laikotarpiui, ne ilgesniam nei iki Galutinės Paskolos grąžinimo dienos, už Sutartyje numatytas Palūkanas ir (ar) kitus mokesčius.
	2. Paskolos gavėjas įsipareigoja grąžinti Paskolą, sumokėti Palūkanas ir atlikti kitus Mokėjimus Paskolos davėjui pagal Sutarties sąlygas, taip pat tinkamai ir laiku vykdyti visus kitus Sutartyje numatytus Paskolos gavėjo įsipareigojimus.
	3. Tuo atveju, kai Paskolos gavėjas grąžina paimtą Paskolą ar jos dalį prieš terminą Sutartyje nustatyta tvarka, grąžintos sumos nebegali būti pasiskolintos iš naujo.
	4. Paskolos gavėjas neturi teisės grąžinti Paskolos ar jos dalies iš anksto, nebent Specialiosiose sąlygose yra nurodyta kitaip.
	5. Paskolos davėjas turi teisę bet kuriuo šios Sutarties galiojimo momentu panaikinti ar sustabdyti savo įsipareigojimą suteikti nepanaudotą Paskolos dalį pagal Sutartį. Tokiu atveju, Paskolos davėjas informuoja Paskolos gavėją apie suteiktą maksimalią Paskolos sumą. Jeigu Paskolos davėjas sustabdo suteikimą nepanaudotos Paskolos dalies, Paskolos davėjas turi teisę bet kada atnaujinti suteiktą Paskolos sumą ją padidinant iki Sutarties Specialiosiose sąlygose numatytos Paskolos sumos ar suteikiant kitą Paskolos sumą Paskolos davėjo vienašališku sprendimu. Paskolos gavėjas sutinka su tokia Paskolos davėjo teise ir tam neprieštarauja. Šalys sutinka, kad Paskolos davėjas informuoja Paskolos gavėją apie tokį sprendimą kaip įmanoma greičiau telefonu ar elektroniniu paštu siekiant, kad tokia informacija pasiektų Paskolos gavėją kaip įmanoma greičiau. Paskolos gavėjas sutinka su tokiu informavimo būdu ir prisiima visą su tuo susijusią riziką.
	6. Jeigu Paskolos sutartyje nėra nurodyta kitaip, visos Palūkanos ir kiti savo esme panašūs mokėjimai yra sumokami Paskolos išmokėjimo (pervedimo) Paskolos gavėjui momentu.
2. **PASKOLOS IŠDAVIMAS IR IŠANKSTINĖS SĄLYGOS**
	1. Paskolos davėjas įsipareigoja išmokėti Paskolą, kai bus įvykdytos visos šios Išankstinės sąlygos:
		1. visi Paskolos gavėjo Sutartyje pateikti Pareiškimai ir Patvirtinimai yra tikslūs, teisingi ir galiojantys;
		2. neįvyko ir nesitęsia joks Įsipareigojimų nevykdymo atvejis, ir toks atvejis nesusidarys dėl Paskolos išdavimo;
		3. pateiktas kompetentingo Paskolos gavėjo organo(-ų) sprendimą(-us) dėl Sutarties sudarymo ir (ar) vykdymo (jei būtina);
		4. pateiktas kompetentingo organo(-ų) sprendimas dėl Prievolių įvykdymo užtikrinimo priemonių pateikimo ir (ar) atitinkamų sandorių sudarymo (jei būtina);
		5. pateikta Sutartyje nustatyta tvarka ir terminais tinkamai įforminta Prievolių įvykdymo užtikrinimo priemonė;
		6. pateiktos naujausios Paskolos gavėjo finansinės ataskaitos ir (ar) tarpinės finansinės ataskaitos/ metiniai supaprastintos apskaitos dokumentai (ūkininko atveju);
		7. pateikta tinkamai užpildyta SVV subjekto statuso deklaracija, patvirtinta Lietuvos Respublikos ūkio ministro 2008 m. kovo 26 d. įsakymu Nr. 4-119 „Dėl smulkiojo ir vidutinio verslo subjekto statuso deklaravimo tvarkos aprašo ir smulkiojo ir vidutinio verslo subjekto statuso deklaracijos formos patvirtinimo“;
		8. pateikta tinkamai užpildytą vienos įmonės deklaracija pagal Reglamentą;
		9. pateikta kompetentingo atstovo užpildyta ir pasirašyta pažyma apie Paskolos gavėją bei jo gautą valstybės pagalbą;
		10. pateikta Paskolos gavėjo savininko, dalininko, kontrolinį akcijų paketą valdančio akcininko (-ų) ir vadovo pasirašytus laisvos formos pranešimas dėl asmens duomenų tvarkymo paskolos gavėjo kredito rizikai ir mokumui nustatyti garantijos suteikimo tikslu;
		11. pateikta tinkamai užpildyta forma apie SVV subjekto finansinę būklę ir prognozes;
		12. SVV subjekto turimi leidimai ir licencijos, reikalingi veiklai vykdyti ar projektui įgyvendinti;
		13. pateikti dokumentai, pagrindžiantys 20 (dvidešimt) procentų nuosavų lėšų sumokėjimą į finansuojamą projektą (netaikoma Veiklos palaikymo garantijos atveju) ;
		14. pateiktas dokumentas, patvirtinantis garantijos mokesčio sumokėjimą INVEGAI;
		15. pateikti dokumentai, pagrindžiantys planuojamą finansuoti veiklą: investicinis projektas ar verslo planas ar paskolos gavėjo atliekamų investicijų ar verslo plėtojimo aprašymas ir pagrindimas; sutartys, kontraktai, užsakymai, ketinimų protokolai su užsakovais pardavimams pagrįsti (patvirtintos kopijos); turto pirkimo-pardavimo sutartis; perkamo ir (ar) įkeičiamo turto vertinimas; statybos, remonto ar rekonstrukcijos darbų sąmata; planuojamo įsigyti turto sąrašas su kiekiais ir kainomis, komerciniai pasiūlymai ir pan. /(dokumentai, patvirtinantys Paskolos būsimą panaudojimą pagal Paskolos paskirtį);
		16. pateiktas patvirtinimas, kad Paskolos gavėjui nėra taikomos nemokumo procedūros, kaip jos yra apibrėžtos Lietuvos Respublikos juridinių asmenų nemokumo įstatyme, t. y. SVV subjektui nėra taikoma bankroto ar restruktūrizavimo procedūra, ir SVV subjektas neatitinka kriterijų, pagal kuriuos kreditorių prašymu jam būtų taikomos Lietuvos Respublikos juridinių asmenų nemokumo įstatyme numatytos nemokumo procedūros; ir tai patvirtina pateikdamas duomenis vienos įmonės deklaracijoje 2F priede (kolektyvinio nemokumo procedūra);
		17. refinansavimo atveju apmokėtų investicijų pagrindimo (pirkimo – pardavimo sutartys) ir apmokėjimo dokumentai;
		18. atitinka visus Tinkamumo kriterijus 1 ir Tinkamumo kriterijus 2;
		19. pateikti duomenys, patvirtinantys laikinų veiklos sutrikimų dėl COVID-19 protrūkio buvimą, INVEGA teikiant Veiklos palaikymo garantiją.
	2. Esant objektyviam poreikiui, Paskolos davėjas turi teisę paprašyti Paskolos gavėjo pateikti papildomus dokumentus ir informaciją, nei nurodytieji Bendrųjų sąlygų 3.1 punkte.
	3. Paskolos davėjas įsipareigoja pervesti Paskolą Paskolos gavėjui per 3 (tris) Darbo dienas nuo Sutarties sudarymo dienos ir visų reikiamų dokumentų gavimo dienos. Laikoma, kad Paskola yra pervesta, kai Paskola yra pervesta į Paskolos gavėjo banko sąskaitą.
	4. Paskolos davėjas turi teisę nepervesti Paskolos, jei nėra įvykdyta bet kuri Išankstinė sąlyga, nurodyta Sutarties 3.1 ir (ar) 3.2 punkte.
	5. Tuo atveju, jeigu Paskolos sutartyje nurodyta, kad Šalys ar viena iš Šalių turi sudaryti kokį nors papildomą sandorį (pvz., išduoti vekselį, pasirašyti susitarimą ir pan.), tai toks sandoris turi būti sudaromas sudarant ir pasirašant Paskolos davėjui priimtinos formos ir turinio dokumentą (-us).
3. **PALŪKANOS IR GARANTIJOS MOKESTIS**
	1. Palūkanos skaičiuojamos nuo sumokėtos Paskolos ir negrąžintos sumos, laikant, kad metuose yra 360 dienų skaičius iki visiško įsipareigojimų įvykdymo pagal šią Paskolos sutartį dienos, įskaitant bet neapsiribojant tais atvejais, kai ginčai dėl šios Sutarties yra nagrinėjami teisme.
	2. Palūkanos pradedamos skaičiuoti nuo pirmos Paskolos išdavimo dienos (imtinai), kai yra pervedama Paskola į Paskolos gavėjo banko sąskaitą arba kitą Šalių Paskolos sutartą sąskaitą iki dienos, kada visa Paskola grąžinama Paskolos davėjui, t. y. iki visiško įsipareigojimų įvykdymo pagal šią Paskolos sutartį dienos.
	3. Palūkanos už pirmą mėnesį pradedamos skaičiuoti nuo faktiškai išmokėtos Paskolos išmokėjimo dienos iki paskutinės mėnesio dienos. Palūkanos už kitus mėnesius skaičiuojamos kas mėnesį pradedant skaičiuoti nuo pirmos mėnesio dienos iki Galutinės Paskolos grąžinimo dienos (įskaitytinai), t. y. iki visiško įsipareigojimų įvykdymo pagal šią Paskolos sutartį dienos.
	4. Paskolos gavėjas yra informuotas, kad jei Paskolai taikomos Kintamos palūkanos:
		1. Paskolos gavėjo Paskolos davėjui mokėtinos palūkanos gali keistis. Paskolos gavėjas patvirtina, jog prisiima visą riziką, susijusią su galimu Paskolos davėjui mokėtinų palūkanų padidėjimu. Paskolos gavėjas yra susipažinęs su informacija apie palūkanų normų pasikeitimo įtaką Paskolos grąžinimo įmokoms ir jam yra žinoma, kad pasikeitus Palūkanų normos bazei Paskolos grąžinimo įmokos gali didėti;
		2. jeigu suėjus Galutiniam Paskolos grąžinimo terminui Paskola ar bet kokia jos dalis yra negrąžinta, nustatyta Paskolos metinė palūkanų norma yra taikoma toliau bei perskaičiuojama Paskolos sutartyje nustatytu periodiškumu.
		3. Atnaujintas Grafikas Paskolos gavėjui bus išsiųstas tik pasikeitus Metinei palūkanų normos reikšmei.
	5. Paskolos gavėjas įsipareigoja sumokėti Palūkanas į Specialiosiose sąlygose nurodytą sąskaitą (Paskolos grąžinimo sąskaitą arba Paskolos davėjo sąskaitą).
	6. Už Garantijos suteikimą, Garantijos termino pratęsimą Paskolos gavėjas savo lėšomis ir jėgomis INVEGAI moka atlyginimą, nustatytą INVEGOS, vadovaudamasis INVEGOS nustatytomis taisyklėmis bei teisės aktų reikalavimais.
4. **DELSPINIGIAI IR BAUDOS**
	1. Paskolos gavėjui praleidus Sutartyje numatytus Paskolos grąžinimo, Palūkanų ir (ar) kitų Mokėjimų terminus, Paskolos gavėjas privalo už kiekvieną kalendorinę termino praleidimo dieną mokėti Sutarties Specialiojoje dalyje nustatyto dydžio delspinigius nuo sumos, kurios mokėjimo terminas praleistas, ir mokėti iki tos dienos, kurią prievolė visiškai įvykdoma. Delspinigiai mokami į Paskolos grąžinimo sąskaitą. Delspinigių mokėjimas neatleidžia Paskolos gavėjo nuo Sutartyje nustatytų įsipareigojimų vykdymo, neatideda Paskolos grąžinimo termino ir neapriboja Paskolos davėjo teisės nutraukti Paskolos sutartį ar naudotis kitomis teisės aktuose ar šioje Sutartyje nustatytomis teisių gynimo priemonėmis.
	2. Kilus ginčui ir vienai iš Šalių pradėjus teisminį procesą dėl šios Sutarties, nuo ieškinio teismui padavimo dienos delspinigiai nebeskaičiuojami, bet pradedamos taikyti Kompensacinės palūkanos, kurios mokamos iki visiško įsipareigojimų įvykdymo dienos. Kompensacinės palūkanos skaičiuojamos nuo visos susidariusios Paskolos gavėjo skolos, t.y. priskaičiuotų delspinigių, Palūkanų bei nesumokėtos Paskolos sumos.
	3. Tuo atveju, jei Paskolos gavėjas pažeidžia Sutarties Bendrųjų sąlygų įsipareigojimus, numatytus 8.1.3.3-8.1.3.5, 8.2.2, 8.2.3 (informaciniai ir bendri Paskolos gavėjo įsipareigojimai) ir 9 (Pareiškimai ir Patvirtinimai) punktuose ir Paskolos gavėjas neištaiso tokių pažeidimų per 14 (keturiolika) kalendorinių dienų nuo Paskolos davėjo pranešimo apie tokį pažeidimą dienos, Paskolos gavėjas įsipareigoja sumokėti 5 (penkių) procentų dydžio baudą, skaičiuojamą nuo išmokėtos Paskolos sumos Sutarties pažeidimo momentu, bet ne mažesnę nei 500 (penkių šimtų) eurų dydžio baudą.
5. **PASKOLOS GRĄŽINIMAS**
	1. Paskola gražinama laikantis Grafike nurodytų terminų. Šalys susitaria, kad visais atvejais visa Paskola turi būti grąžinta ir kiti Mokėjimai įvykdyti ne vėliau kaip Galutinę Paskolos grąžinimo dieną. Paskola grąžinama ją pervedant į sąskaitą, nurodytą Specialiosiose sąlygose.
	2. Visos mokėtinos sumos pagal Paskolos sutartį yra sumokamos Paskolos davėjui pilnai be jokių priešpriešinių reikalavimų įskaitymų ar bet kokių mokesčių išskaičiavimų.
	3. Jeigu Paskolos gavėjas laiku nesumoka (negrąžina) Paskolos mokėtinos (grąžintinos) sumos ir (ar) laiku neįvykdo kitų Mokėjimų, Paskolos davėjas turi teisę sustabdyti kitų Paskolos sumų išmokėjimą (jeigu tokių yra) kol bus sumokėtos visos mokėtinos pagal Paskolos sutartį sumos.
6. **MOKĖJIMAI**
	1. Paskolos gavėjas visus Mokėjimus turi vykdyti Paskolos valiuta ir į Paskolos grąžinimo sąskaitą.
	2. Paskolos davėjas, gavęs mažesnę sumą nei visa Paskolos gavėjo pagal Paskolos sutartį mokėtina suma, iš gautos sumos nepriklausomai nuo Paskolos gavėjo nurodytos mokėjimo paskirties pirmąja eile turi teisę padengti savo išlaidas, susijusias su reikalavimo įvykdyti prievolę pareiškimu, antrąja eile – Paskolos gavėjui priskaičiuotas netesybas, trečiąja eile – Palūkanas ir kitus mokesčius, ketvirtąja eile – likusius Mokėjimus.
	3. Jeigu Paskolos gavėjas ir (ar) Susijusi įmonė turi įsiskolinimų pagal kitas su Paskolos davėju sudarytas sutartis bei Paskolos davėjas gauna mažesnę sumą nei visa Paskolos gavėjo ar Susijusios įmonės Paskolos davėjui pagal tokias su Paskolos davėju sudarytas sutartis mokėtina suma, Paskolos davėjas nepriklausomai nuo Paskolos gavėjo ar Susijusios įmonės nurodytos mokėjimo paskirties savo nuožiūra gali paskirstyti, kokie Paskolos gavėjo ar Susijusios įmonės įsiskolinimai ir pagal kokias sutartis dengiami iš gautos sumos.
	4. Paskolos davėjas taip pat turi teisę bet kokias Paskolos davėjo mokėtinas sumas Paskolos gavėjo ir (ar) Susijusios įmonės naudai bet kuriuo metu panaudoti pagal Paskolos davėjo ir Paskolos gavėjo ir (ar) Susijusios įmonės sudarytos/ų sutarties/čių nustatytų mokėtinų sumų dengimui Paskolos davėjui atliekant vienašalius užskaitymus ir apie atliktų užskaitymų sumas informuojant atitinkamai Paskolos gavėją ir (ar) Susijusią įmonę elektroniniu paštu, kurio/s atžvilgiu buvo pritaikytas vienašalis užskaitymas.
	5. Jeigu bet kuriuo metu vadovaujantis taikytina teise Paskolos davėjas turi sumokėti mokesčius nuo sumų Paskolos davėjo turimų išmokėti Paskolos gavėjui ar iš jo gaunamų sumų, ar nuo kitų sumų, susijusių su Sutartimi ar pagal ją teikiamomis paslaugomis ar operacijomis, ar taikytina teisė reikalauja, kad Paskolos gavėjas atliktų bet kokius išskaičiavimus ar atskaitymus, tai Paskolos gavėjas privalo sumokėti Paskolos davėjui bet kokią papildomą sumą, kuri yra reikalinga, siekiant užtikrinti, kad Paskolos davėjo gauta grynoji suma būtų lygi sumai, kurią jis būtų gavęs, jeigu tokie mokesčiai nebūtų sumokėti ar toks išskaičiavimas ar atskaitymas nebūtų buvęs atliktas bei nepadidėtų Paskolos davėjo išlaidos.
	6. Bet kokia mokėtina suma pagal Paskolos sutartį sumokama tą dieną, kurią numatytas mokėjimas.
	7. Mokėjimas yra laikomas gautu, kai jis įskaitomas į sąskaitą. Galutinė įskaityta suma turi atitikti Paskolos gavėjo mokėtiną Paskolos davėjui sumą, kuri nurodyta Paskolos sutartyje.
	8. Negrąžintos Paskolos sumos priverstinio išieškojimo ar išieškojimo Paskolos gavėjo bankroto ar nemokumo atvejais iš pirmaeilių paskolos grąžinimo užtikrinimo priemonių išieškotos pinigų sumos, jei teisės aktai nenustato kitaip, pirmiausia dengiamos patirtos antstolio ir (ar) bankroto administratoriaus išlaidos, INVEGOS negarantuojama paskolos dalis, palūkanos ir delspinigiai (ar jų dalis), po to INVEGOS garantuojama paskolos dalis, vėliau kiti Paskolos davėjo kreditoriniai reikalavimai. Kitiems Paskolos davėjo kreditoriniams reikalavimams priskiriamos Paskolos davėjo patirtos teisinių paslaugų išlaidos, įkeisto turto draudimo išlaidos ir kita.
7. **PASKOLOS GAVĖJO TEISĖS IR PAREIGOS**
	1. **Informaciniai Paskolos gavėjo įsipareigojimai**
		1. Paskolos gavėjas įsipareigoja Paskolos davėjui paprašius, pateikti prašomus dokumentus per 10 (dešimt) kalendorinių dienų siekiant įvertinti Paskolos gavėjo komercinę veiklą ar siekiant įsitikinti Paskolos gavėjo įsipareigojimų įvykdymu pagal Paskolos sutartį;
		2. Paskolos gavėjas įsipareigoja Paskolos davėjui iš anksto informavus, sudaryti sąlygas Paskolos davėjo atstovams be kliūčių patikrinti Paskolos gavėjo veiklą vietoje bei susipažinti su finansine/buhalterine ir kita dokumentacija vietoje;
		3. Paskolos gavėjas įsipareigoja raštu informuoti Paskolos davėją per 5 (penkias) kalendorines dienas, jei:
			1. pakeičiami Paskolos gavėjo įstatai, pasikeičia Paskolos gavėjo vadovas arba įvyksta kiti Paskolos gavėjo struktūros pasikeitimai (tiesioginių ir netiesioginių akcininkų, galutinių naudos gavėjų pasikeitimai), turinčių ne mažiau kaip 10 (dešimt) proc. kapitalo dalių, sudėtis;
			2. trečiasis asmuo pareiškia Paskolos gavėjui ieškinį, kurio suma viršija 10 000 (dešimt tūkstančių) eurų, ir (ar) iškeliama byla, kurioje priimtas sprendimas gali turėti esminės neigiamos įtakos Paskolos gavėjo ūkinei-finansinei būklei ar verslui;
			3. priimamas sprendimas dėl Paskolos gavėjo reorganizavimo, atskyrimo, pertvarkymo, likvidavimo, restruktūrizavimo, bankroto bylos Paskolos gavėjui inicijavimo, iškėlimo ar neteisminės bankroto procedūros pradėjimo;
			4. tampa žinoma apie esminį Sutarties pažeidimą ir (ar) kitas aplinkybes, kurios sudaro pagrindą vienašališkai nutraukti Paskolos sutartį prieš terminą;
			5. informaciją apie teismo, arbitražo ar administracinio pobūdžio procesą, pritaikytas valstybės institucijų sankcijas, kurios gali turėti esminės neigiamos įtakos Paskolos gavėjo verslui, turtui ar Paskolos gavėjo finansinei būklei.
		4. per 4 (keturis) mėnesius nuo finansinių metų pabaigos, pateikti Paskolos davėjui finansines ataskaitas, privalomas pagal Lietuvos Respublikos teisės aktus;
		5. informaciją apie Paskolos gavėjo ir Prievolių užtikrinimo priemonių davėjų, adreso ir kitų rekvizitų pasikeitimą – nedelsiant, bet ne vėliau kaip per 3 (tris) Darbo dienas.
	2. **Bendri Paskolos gavėjo įsipareigojimai:**
		1. **Paskolos paskirtis**: naudoti Paskolą pagal Sutartyje numatytą paskirtį, o Paskolos davėjui pareikalavus, pateikti tai patvirtinančius dokumentus;
		2. ***Pari passu***: tais atvejais, kai pagal Paskolos sutartį nėra pateikiamos jokios Prievolių įvykdymo užtikrinimo priemonės, užtikrinti, kad jo įsipareigojimai pagal Paskolos sutartį bet kuriuo metu yra ir bus lygūs visiems kitiems Paskolos gavėjo dabartiniams ir būsimiems įsipareigojimams, neužtikrintiems prievolių įvykdymo užtikrinimo priemonėmis ir nesubordinuotiems (išskyrus tokius įsiskolinimus, kuriems imperatyviai pirmenybę teikia įstatymai, bet ne sutartys);
		3. **Veiklos tęstinumas:** imtis visų reikalingų veiksmų, siekiant užtikrinti savo bendrovės egzistavimą ir teises vykdyti savo veiklą;
		4. **Prievolių įvykdymo užtikrinimo priemonės:** Paskolos gavėjas privalo užtikrinti, kad Prievolių įvykdymo užtikrinimo priemonių sandoriai būtų sudaryti, galiotų ir būtų tinkamai įforminti. Šiame punkte numatyti Paskolos gavėjo įsipareigojimai apima ir visų dokumentų, reikalingų Prievolių įvykdymo užtikrinimo priemonių sandoriams tinkamai sudaryti, pateikimą. Šiame punkte numatyti Paskolos gavėjo įsipareigojimai galioja ir tuo atveju, jei Prievolių įvykdymo užtikrinimo priemonių sandorius turi sudaryti tretieji asmenys. Šalys susitaria, kad tiek, kiek nedraudžia Lietuvos Respublikos teisės aktai išieškojimo atveju Paskolos davėjas turi teisę pasirinkti, kokiu eiliškumu ir kokias Paskolos gavėjo pateiktas Prievolių įvykdymo užtikrinimo priemones realizuoti nepriklausomai nuo Paskolos gavėjo duodamo priešingo nurodymo.
		5. **Sankcijos:** Paskolos gavėjas laikosi visų įsipareigojimų dėl Sankcijų.
	3. **Papildomi Paskolos gavėjo įsipareigojimai:**
		1. Informuoti Paskolos davėją apie Paskolos gavėjo atžvilgiu pradėtas Lietuvos Respublikos juridinių asmenų nemokumo įstatyme nurodytas bankroto ar restruktūrizavimo procedūras. Apie taikomą bankroto ar restruktūrizavimo procedūrą Paskolos davėją informuoti ne vėliau kaip per 10 (dešimt) dienų nuo procedūrų pradėjimo dienos;
		2. Nedelsiant pateikti informaciją Paskolos davėjui apie Paskolos gavėjui žinomus įvykius, galinčius turėti neigiamos įtakos Paskolos sutartyje numatytų Paskolos gavėjo finansinių įsipareigojimų vykdymui, Paskolos gavėjo reorganizavimą;
		3. Paskolos lėšos ir iš jų įgytas turtas negali būti naudojamas Paskolos gavėjo dalyvių (akcininkų savininkų ir pan.), vadovų, darbuotojų ir su jais susijusių asmenų asmeniniais tikslais, taip pat veiklai, kuriai negali būti teikiama valstybės pagalba pagal 2013 m. gruodžio 18 d. Komisijos reglamentą (ES) dėl Sutarties dėl Europos Sąjungos veikimo 107 ir 108 straipsnių taikymo *de minimis* pagalbai;
		4. Per protingą terminą, kuris negali būti ilgesnis kaip 5 (penkios) darbo dienos, nuo prašymo iš Paskolos gavėjo gavimo dienos pateikti Paskolos davėjui dokumentus ir informaciją, kuri susijusi su Paskolos gavėjo finansine būkle ir vykdoma veikla (pavyzdžiui: finansines ataskaitas; informaciją, kuri pagrindžia Paskolos paskirtį ir tikslinį panaudojimą), kuri yra reikalinga Paskolos gavėjui siekiant ją pateikti INVEGAI ir (ar) pačiam įvertinti Paskolos gavėjo galimybes vykdyti įsipareigojimus prisiimtus pagal šią Paskolos sutartį;
		5. Pradėti ir vykdyti reorganizavimą tik turint išankstinį rašytinį INVEGOS ir Paskolos davėjo sutikimą;
		6. Paskolos gavėjas sutinka, kad duomenis apie iš Paskolos lėšų įgyvendinamą ar įgyvendintą projektą INVEGA naudos viešinimo tikslais. Informacija apie Paskolos sutartį viešinama teisės aktuose nustatyta apimtimi;
		7. Laiku ir tinkamai mokėti Garantijos mokestį INVEGAI;
		8. Paskolos gavėjas įsipareigoja saugoti Paskolos panaudojimą pagrindžiančius dokumentus ne trumpiau nei 10 (dešimt) metų po Paskolos sutarties termino pabaigos;
		9. Paskolos gavėjas turi teisę perleisti visas teises ir (ar) pareigas arba tik dalį jų tretiesiems asmenims tik turėdamas išankstinį rašytinį Paskolos davėjo sutikimą;
		10. Paskolos gavėjas įsipareigoja į savo patalpas įsileisti audito institucijų atstovus ir leisti jiems susipažinti su dokumentais ir informacija, susijusiais su Paskolos panaudojimu, bei leisti jiems atlikti kitus patikrinimus.
8. **PAREIŠKIMAI IR PATVIRTINIMAI**
	1. Laikoma, kad Paskolos gavėjo Pareiškimai ir Patvirtinimai laikomi Paskolos gavėjo pateiktais ir (ar) pakartotais Sutarties sudarymo dieną bei visu Sutarties galiojimo laikotarpiu.
	2. **Tinkamas įsisteigimas ir statusas**: Paskolos gavėjas yra SVV subjektas, tinkamai įsteigtas ir teisėtai veikiantis pagal Lietuvos Respublikos įstatymus, įsteigtas neribotam laikotarpiui, gali būti ieškovu ir atsakovu teismuose ir turi visus reikiamus įgaliojimus valdyti savo turtą ir vykdyti savo veiklą;
	3. **Įmonės teisė skolintis**: Paskolos gavėjas turi teisę ir visus reikiamus įgalinimus sudaryti ir vykdyti įsipareigojimus pagal Paskolos sutartį ir joje numatytus sandorius bei susijusius dokumentus, įskaitant Prievolių įvykdymo užtikrinimo priemonių sandorius; sudarant Paskolos sutartį nėra sandorių negaliojimo pagrindų, o Paskolos gavėjo atstovas yra tinkamai įgaliotas pasirašyti Sutartį;
	4. **Pakankamos finansinės galimybės:** Paskolos gavėjas turi ir turės pakankamas galimybes finansuoti/grąžinti visą Paskolos sumą, sumokėti Palūkanas pagal šią Paskolos sutartį iki galutinio atsiskaitymo pagal Paskolos sutartį dienos;
	5. **Įsiskolinimo nebuvimas**: Paskolos gavėjas Paskolos išmokėjimo metu neturi skolinių įsipareigojimų prieš trečiuosius asmenis, išskyrus jo įsipareigojimus pagal šią Paskolos sutartį bei įsipareigojimus, apie kuriuos jis Paskolos davėją informavo iki Sutarties sudarymo ir įsipareigojimus, kuriuos jis prisiėmė nepažeisdamas šios Sutarties sąlygų;
	6. **Konflikto nebuvimas ir Įsipareigojimų nevykdymo atvejo nebuvimas:** Sutarties ir susijusių dokumentų, įskaitant Prievolių įvykdymo užtikrinimo priemonių sandorių, sudarymas, pateikimas ir įgyvendinimas, o taip pat ir Paskolos panaudojimas:
		1. nepažeidžia jokių Sutarties sąlygų ir neįvyko bei nesitęsia joks Įsipareigojimų nevykdymo atvejis ir jis nesusidarys dėl šios Sutarties ir su ja susijusių dokumentų sudarymo ar bet kokio sandorio numatyto juose vykdymo; ir
		2. nėra jokio kito atvejo, kuris sudaro Įsipareigojimų nevykdymo atvejį pagal bet kokią Paskolos sutartį ar dokumentą, kuris privalomas Paskolos gavėjui; arba
		3. nepažeidžia ir nepažeis jokių Paskolos gavėjo įstatų/nuostatų ar kitų steigimo ar registravimo dokumentų, ar jokio sprendimo/nutarimo, priimto jo akcininkų/dalininkų ir (ar) valdybos ir (ar) kitų organų, nuostatų; arba
		4. nepažeidžia bei nepažeis jokios sutarties ar dokumento, kurios šalimi yra Paskolos gavėjas arba kuris jam yra privalomas.
	7. **Bylinėjimosi nebuvimas**: šiuo metu nevyksta ir, kiek žinoma, negresia joks bylinėjimasis, arbitražo ar administracinės procedūros, bei nėra valstybės institucijų paskirtų kokių nors sankcijų, kurios galėtų smarkiai neigiamai paveikti Paskolos gavėjo verslą, turtą ar finansinę būklę, išskyrus iki Sutarties sudarymo Paskolos davėjui atskleistus atvejus;
	8. **Informacijos ir finansinių ataskaitų teisingumas**: visa informacija ir (ar) finansinės ataskaitos, pateiktos Paskolos gavėjo Paskolos davėjui buvo teisingi ir tikslūs jų pateikimo dieną bei neklaidinantys; ir tokia informacija ir (ar) finansinės ataskaitos nenuslėpė jokios esminės informacijos, bei nuo tokios informacijos ir (ar) finansinių ataskaitų pateikimo neįvyko niekas, kas darytų tą informaciją ir (ar) finansines ataskaitas neteisingomis ar klaidinančiomis. Paskolos gavėjui ir jo akcininkams nėra žinomi jokie faktai ar aplinkybės, kurie ateityje gali iš esmės neigiamai įtakoti Paskolos gavėjo finansinę padėtį ir jo galimybes laiku ir tinkamai vykdyti savo įsipareigojimus pagal šią Paskolos sutartį ar turėti įtakos Sutarties galiojimui;
	9. **Nemokumo procedūros nebuvimas**: Paskolos gavėjas nėra nemokus (kaip ši sąvoka apibrėžta Lietuvos Respublikos juridinių asmenų nemokumo įstatyme/fizinių asmenų bankroto įstatyme ar atitinkamuose kitų šalių teisės aktuose), likviduojamas, reorganizuojamas ar administruojamas, jam nėra taikoma nemokumo ar analogiška procedūra, ir viso jo turto, verslo ar jų dalies atžvilgiu nėra paskirtas administratorius arba kitas atitinkamas pareigūnas;
	10. **Esminių neigiamų pasikeitimų nebuvimas**: nebuvo jokių esminių neigiamų Paskolos gavėjo finansinės būklės, turto ar veiklos rezultatų pokyčių, lyginant su būkle, kuri buvo Paskolos davėjui pateikta derybose dėl Sutarties, kurie galėtų iš esmės neigiamai paveikti Paskolos gavėjo sugebėjimą vykdyti savo įsipareigojimus sutinkamai su Sutarties sąlygomis;
	11. **Mokestiniai įsipareigojimai**: Visi šios Sutarties pasirašymo dienai privalomi sumokėti mokesčiai yra Paskolos gavėjo visiškai ir laiku sumokėti. Paskolos gavėjui nėra taikomos jokios mokestinės nepriemokos, delspinigiai ar baudos ir, Paskolos gavėjo žiniomis, nėra grėsmės, kad tokios sankcijos dėl jo iki šios Sutarties pasirašymo vykdytos veiklos bus taikomos bet kada ateityje. Sutarties sudarymo metu nėra pradėtas mokestinis patikrinimas, mokestinis ar kitoks tyrimas, susijęs su Paskolos gavėjo mokėtinais mokesčiais;
	12. **Sankcijos**: (i) Paskolos gavėjo žiniomis jam nėra taikomos Sankcijos; (ii) Sutartimi suteikiamas finansavimas nebus naudojamas asmenų, kuriems taikomos bet kokios Sankcijos, naudai; (iii) Paskolos gavėjas nevykdo veiklos, verslo ar neįgyvendina sandorio, kuris pagrįstai tikėtina, pažeistų bet kokias Sankcijas ar lemtų jo priskyrimą Uždraustai šaliai; (iv) Paskolos gavėjas tiesiogiai ar netiesiogiai nefinansuoja visą ar dalį sandorių, iš pajamų, gautų iš sutarčių, kurios yra uždraustos Sankcijomis ar kitaip sąlygotų asmenį ar įmonę pažeisti Sankcijas.
	13. **Tinkamumo kriterijai**:atitinka visus SVV tinkamumo kriterijai 1 ir SVV tinkamumo kriterijai 2.
	14. **Paskolos panaudojimas**: Paskolos lėšos ir iš jų įgytas turtas nebus naudojamas Paskolos gavėjo dalyvių (akcininkų savininkų ir pan.), vadovų, darbuotojų ir su jais susijusių asmenų asmeniniais tikslais, taip pat veiklai, kuriai negali būti teikiama valstybės pagalba pagal Reglamentą.
	15. **Nemokumas dėl COVID–19**: (i) dėl COVID - 19 protrūkio nulemtų veiklos suvaržymų Paskolos gavėjui nėra taikomos bankroto ar restruktūrizavimo procedūros ir Paskolos gavėjas neatitinka kriterijų, pagal kuriuos kreditorių prašymu jam būtų taikomos Lietuvos Respublikos juridinių asmenų nemokumo įstatyme nustatytos nemokumo procedūros; (ii) Paskolos gavėjas patyrė laikinų veiklos sutrikimų dėl COVID - 19 protrūkio; (iii) iki 2019 m. gruodžio 31 d. Paskolos gavėjui nebuvo taikomos nemokumo procedūros, kaip jos apibrėžtos LR juridinių asmenų nemokumo įstatyme.
	16. **Paskolos gavėjo pareiškimai ir patvirtinimai susiję su suteikiama Garantija:**
		1. Paskolos gavėjas patvirtina, jog jis susipažino su Nuostatais ir juose įtvirtintais reikalavimais, kurie keliami Paskolos gavėjui bei sąlygomis, kurias turi atitikti Paskola, ją išdavusi ir gavusi Šalys, kad jai būtų taikoma Garantija. Paskolos gavėjas pareiškia ir patvirtina, jog jam nėra žinoma jokių aplinkybių, kurios yra dabar arba galėtų kilti ateityje ir dėl, kurių Paskolos atžvilgiu negalėtų būti taikoma Garantija. Paskolos gavėjas įsipareigoja nedelsiant raštu informuoti Paskolos davėją apie visas aplinkybes dėl kurių Paskolai negalėtų būti taikoma Garantija arba dėl kurių kiltų grėsmė, kad Paskolai negalės būti taikoma Garantija;
		2. Paskolos gavėjas yra SVV subjektas;
		3. Paskolos gavėjas yra registruotas Juridinių asmenų registre arba registruotas kaip mokesčių mokėtojas Lietuvos Respublikoje;
		4. Paskolos gavėjui nėra taikomos ir negali būti taikomos nemokumo procedūros, kaip tai apibrėžta Komisijos reglamento (ES) Nr. 1407/2013 4 straipsnio 6 dalies a punkte;
		5. Paskolos gavėjas patvirtina, kad Paskola bus naudojama tik pagal Paskolos sutartyje nurodytą paskirtį. Paskolos gavėjas patvirtina, jog jam yra žinoma, kad Garantija garantuotos paskolos išduodamos tik tokiems tikslams: investicijoms į ilgalaikį materialųjį ir (ar) nematerialųjį turtą ir (arba) apyvartinėms lėšoms, reikalingoms smulkiojo ar vidutinio verslo vykdymui, finansuoti;
		6. Paskolos gavėjas ir (arba) jo dalyviai finansuojamo projekto finansavime dalyvauja nuosavomis lėšomis, kaip tai nustatyta Nuostatų 18 punkte;
		7. Paskolos gavėjui gali būti suteikta atitinkamo dydžio *de minimis* valstybės pagalba pagal Komisijos reglamento (ES) Nr. 1407/2013 nuostatas;
		8. Investicijoms finansuoti skirtos paskolos garantavimo atveju už Paskolos gavėjo ir garantuojamos paskolos lėšas įsigyjamas ilgalaikis materialusis turtas yra įkeičiamas garantuojamos paskolos grąžinimui užtikrinti. Už paskolos gavėjo ir paskolos lėšas įsigyjamas ilgalaikis materialusis turtas garantijos gavėjo siūlymu ir INVEGOS sutikimu gali būti neįkeičiamas už garantuojamą paskolą, kai šis turtas garantijos gavėjo vertinimu yra netinkama paskolos grąžinimo užtikrinimo priemonė dėl šio turto mažo likvidumo arba kai paskolos gavėjas garantuojamos paskolos grąžinimui užtikrinti pasiūlo įkeisti kitą ne mažesnės vertės ilgalaikį materialųjį turtą;
		9. Finansuojamas projektas atitinka Nuostatų 22 punkte nustatytus reikalavimus;
		10. Nėra tenkinama nė viena iš Nuostatų 19 punkte nustatytų sąlygų.
9. **ĮSIPAREIGOJIMŲ NEVYKDYMO ATVEJAI**
	1. Įvykus ar paaiškėjus bent vienam Įsipareigojimų nevykdymo atvejui, Paskolos davėjas prieš 5 (penkias) kalendorines dienas raštu informavęs Paskolos gavėją, turi teisę vienašališkai nutraukti Paskolos sutartį ir (ar) raštu pareikalauti nedelsiant grąžinti Paskolą (jos dalį) kartu su visomis priskaičiuotomis ir nesumokėtomis Palūkanomis ir kitomis pagal Paskolos sutartį mokėtinomis sumomis ir (ar) paskelbti, kad Paskolos davėjo įsipareigojimai išduoti Paskolą pagal Paskolos sutartį yra panaikinami. Paskolos davėjui nusprendus vienašališkai nutraukti Sutartį, Paskolos gavėjas privalo sumokėti visas mokėtinas sumas pagal Paskolos sutartį per 5 (penkias) Darbo dienas nuo rašytinio pranešimo gavimo dienos.
	2. Paaiškėjus bet kokiems Įsipareigojimų nevykdymo atvejams, Paskolos davėjas turi teisę atlikti kelis veiksmus (reikalauti grąžinti visą negrąžintą Paskolą ar jos dalį prieš terminą, reikalauti sumokėti Palūkanas ir pan.). Paskolos davėjas savo nuožiūra pasirenka, kokį ar kokius Sutartyje numatytus veiksmus atlikti konkrečiu atveju ir bet koks Paskolos davėjo reikalavimas Paskolos gavėjui, pareikštas Sutartyje numatytais atvejais, yra privalomas Paskolos gavėjui.
	3. Žemiau nurodyti atvejai yra laikomi Įsipareigojimo nevykdymo atvejais:
		1. **Nemokėjimas:** Paskolos gavėjas nesumoka laiku bet kokios pagal Paskolos sutartį mokėtinos sumos Sutartyje numatyta tvarka ir ši suma lieka nesumokėta 5 (penkias) Darbo dienas;
		2. **Veiklos, verslo ir statuso esminiai pasikeitimai**: Paskolos gavėjas nutraukia pagrindinį verslą, iš esmės jį pakeičia arba sumažina jo apimtis, yra reorganizuojamas, likviduojamas, bankrutuoja ar sustabdo mokėjimus arba teismui Paskolos gavėjo atžvilgiu yra pateiktas prašymas dėl bendrovės ar skolos restruktūrizavimo arba jo turto ar įsipareigojimų ar jų dalies atžvilgiu yra paskiriamas administratorius arba atitinkamas pareigūnas;
		3. **Nuosavybės sąlyga**: įvyko esminių pokyčių Paskolos gavėjo nuosavybės (tiesioginių ir netiesioginių akcininkų/ dalininkų/ galutinių naudos gavėjų) struktūroje, kurie yra nepriimtini Paskolos davėjui;
		4. **Klaidinga informacija, Paskolos naudojimas ne pagal paskirtį**: Paskolos gavėjas ir (ar) kitas Prievolių įvykdymo užtikrinimo priemonių pateikėjas ar savininkas pateikė Paskolos davėjui klaidingą informaciją arba nuslėpė informaciją, kuri padarė arba galėjo padaryti įtakos Paskolos išdavimui ar jo sąlygoms, arba paaiškėja neigiama informacija apie Paskolos gavėjo ir (ar) kito Prievolių įvykdymo užtikrinimo priemonių pateikėjo reputaciją, arba Paskola ar jo dalis naudojamas(-a) ne tai paskirčiai kuriai jis(ji) buvo suteiktas(-a);
		5. **Finansinė būklė:** smarkiai pablogėjo Paskolos gavėjo ir (ar) Prievolių įvykdymo užtikrinimo priemonių pateikėjo finansinė būklė;
		6. **Įsipareigojimų nevykdymas**: Paskolos gavėjas ir (ar) Susijusi įmonė netinkamai vykdo (įvykdo) ar neįvykdė bet kokių įsipareigojimų pagal Paskolos sutartį ar pagal kitas su Paskolos davėju sudarytas sutartis arba Paskolos gavėjas ir /ar Susijusi įmonė ir /ar Prievolių įvykdymo užtikrinimo priemonių pateikėjas netinkamai vykdo (įvykdo) ar neįvykdė bet kokių įsipareigojimų pagal Prievolių įvykdymo užtikrinimo sandorius ir jų neįvykdo per 20 ( dvidešimt) kalendorinių dienų nuo tada, kai Paskolos davėjas raštu pareikalauja pašalinti atitinkamą pažeidimą, jei įmanoma tokį pažeidimą pašalinti;
		7. **Esminė neigiama įtaka:** įvyko bet koks kitas įvykis, kuris gali daryti esminę neigiamą įtaką Paskolos gavėjo ar Prievolių įvykdymo užtikrinimo priemonių davėjo sugebėjimams vykdyti įsipareigojimus, susijusius su Sutartimi (pvz. valstybės institucijų taikomos sankcijos, patirti žymūs nuostoliai ar kita).
		8. **Įsipareigojimų nevykdymas kreditoriams**: Paskolos gavėjas ir (ar) Susijusi įmonė laiku neįvykdė mokėjimo įsipareigojimo ar jų dalies Paskolos davėjui pagal kitas su Paskolos davėju sudarytas sutartis ar neįvykdė mokėjimo įsipareigojimo ar jų dalies kitam kreditoriui. Nemokėjimas kitam kreditoriui yra laikomas pagrindu nutraukti Paskolos sutartį ir prieš laiką pareikalauti grąžinti kreditą tik tuo atveju, jeigu Paskolos davėjas mano, kad dėl tokio nemokėjimo iškyla pavojus šio Paskolos grąžinimui;
		9. **Kitos aplinkybės**: Paskolos gavėjas pažeidžia bet kurį įsipareigojimą numatytą Sutarties 8 ir (ar) 9 punktuose.
	4. Reikalavimas grąžinti Paskolą anksčiau laiko nenutraukia Palūkanų, delspinigių ir (ar) kitų pagal Paskolos sutartį mokėtinų sumų skaičiavimo ir nepanaikina jų mokėjimo pareigos.
	5. Paskolos gavėjas iki Sutarties nutraukimo privalo sumokėti Paskolos davėjui negrąžintą Paskolą, sukauptas Palūkanas ir kitus Mokėjimus, jei tokie numatyti pagal Sutartį.
	6. INVEGOS Garantijos išdavimas ir (ar) bet kokių išmokų pagal Garantiją išmokėjimas Paskolos davėjui nepanaikina ir nesumažina Paskolos gavėjo prievolės pilnai grąžinti Paskolą, sumokėti palūkanas bei atlikti kitus Mokėjimus.
10. **SUTARTIES GALIOJIMAS, PAKEITIMAI BEI TEISIŲ IR PAREIGŲ PERLEIDIMAS**
	1. Sutartis įsigalioja jos pasirašymo dieną ir galioja iki visiško Paskolos gavėjo įsipareigojimų pagal Paskolos sutartį tinkamo įvykdymo.
	2. Sutarties sąlygos gali būti pakeistos ar papildytos tik atskiru rašytiniu Paskolos davėjo ir Paskolos gavėjo susitarimu, išskyrus joje aiškiai išvardytus atvejus, kai Paskolos davėjas turi teisę keisti jos nuostatas vienašališkai. Esminių sąlygų pakeitimai įsigalioja tik tuo atveju, jeigu jiems raštu pritaria INVEGA.
	3. Kai Specialiosios ar Bendrosios Sutarties sąlygos keičiamos Šalių sutarimu, jos gali būti keičiamos išdėstant nauja redakcija arba sudarant papildomą susitarimą dėl konkrečių jos sąlygų pakeitimo, kurį turi pasirašyti abi Šalys.
	4. Paskolos davėjas gali perleisti iš Sutarties kylančias teises ar pareigas tik turėdamas išankstinį raštišką Paskolos davėjo sutikimą. Paskolos davėjas turi teisę perleisti iš Sutarties kylančias teises bei pareigas, tiek ir visas užtikrinimo priemones be atskiro Paskolos gavėjo sutikimo.
11. **KONFIDENCIALUMAS**
	1. Šalys įsipareigoja laikyti tokių konfidencialumo reikalavimų:
		1. Sutarties sąlygos ir informacija, gauta vykdant Sutartį, yra konfidenciali ir nė viena Šalis jos negali atskleisti tretiesiems asmenims be kitos Šalies sutikimo, išskyrus Sutartyje ir (ar) Lietuvos Respublikos įstatymuose įtvirtintus atvejus.
		2. Nebus laikoma pažeidimu, jei informacija (net ir konfidenciali) bus atskleista šiems asmenimis:
		3. audito įmonei, kuri atlieka Paskolos davėjo ar Paskolos gavėjo veiklos ar finansinių ataskaitų auditą;
		4. Šalių akcininkui, kuriam priklauso daugiau kaip pusė visų akcijų, taip pat su juo arba su Paskolos davėju susijusioms įmonėms;
		5. Advokatams bei kitiems profesionaliems konsultantams, teikiantiems teisines ar kitas paslaugas bet kuriai iš Šalių;
		6. Paskolos davėjo veiklos priežiūrą atliekančioms valstybės institucijoms;
		7. kitiems Paskolos davėjo klientų aptarnavimą atliekantiems asmenims;
		8. INVEGA suteikta informacija siekiant INVEGA įgyvendinti suteiktas teises.
12. **FORCE MAJEURE**
	1. Paskolos gavėjas, kuris nevykdė ar vykdė netinkamai Sutartyje numatytas prievoles, privalo padengti visus dėl to susidariusius Paskolos davėjo nuostolius, išskyrus tuos nuostolius, kurie susidarė dėl nenugalimos jėgos (force majeure). Jeigu pagrindas nevykdyti prievolių dėl nenugalimos jėgos aplinkybių išlieka ilgiau nei 2 (du) mėnesius, bet kuri iš Šalių turi teisę nutraukti Sutartį. Nutraukus Sutartį, Paskolos gavėjas privalo per 15 (penkiolika) dienų nuo Sutarties nutraukimo dienos sugrąžinti negrąžintą Paskolą, sukauptas Palūkanas ir kitus Mokėjimus, jei tokie numatyti pagal Sutartį.
13. **ASMENS DUOMENŲ TVARKYMAS**
	1. Paskolos davėjas tvarko Paskolos gavėjų-fizinių asmenų ir Paskolos gavėjų-juridinių asmenų atstovų asmens duomenis vadovaudamasis Specialiosiose sąlygose nurodytais Sutarties šalių ir jų atstovų asmens duomenų tvarkymo principais.
	2. Paskolos gavėjas patvirtina, jog jis yra informuotas, kad Paskolos davėjas perduos (gali perduoti) jo duomenis ir (ar) jo atstovų asmens duomenis (pareigos, vardas, pavardė, kontaktinė informacija (pvz., telefono numeris, el. pašto adresas) ir Paskolos gavėjo atstovavimo pagrindas) INVEGAI.
14. **BAIGIAMOSIOS NUOSTATOS**
	1. Jeigu kokia nors Paskolos sutarties nuostata neatitinka (prieštarauja) Nuostatų arba jame minimų teisės aktų nuostatoms, yra taikomos Nuostatuose arba teisės akte nurodytos nuostatos.
	2. Paskolos gavėjui praleidus mokėjimų terminus daugiau nei 30 (trisdešimt) dienų, Paskolos davėjas įgyja teisę paskelbti viešai ar perduoti tretiesiems asmenims informaciją apie Sutarties sąlygas, Paskolos gavėją ir nevykdomas prievoles be atskiro Paskolos gavėjo sutikimo.
	3. Tuo atveju, jeigu Specialiosios sąlygos prieštarauja Bendrosioms sąlygoms arba atvirkščiai, taikomos Specialiųjų sąlygų nuostatos.
	4. Kai įsigalioja Sutarties nauja redakcija, ankstesnės Sutarties nuostatos nustoja galioti. Esant ginčui dėl Sutarties nuostatų galiojimo, taikoma naujausia Sutarties redakcija. Visi Paskolos gavėjo Pareikšimai ir Patvirtinimai yra laikomi pakartoti ir galiojantys Sutarties pakeitimo sudarymo momentu.
	5. Šalių susirašinėjimas vyksta elektroninėmis priemonėmis (el. paštu), išskyrus Sutartyje išvardintus atvejus. Šalių Specialiosiose sąlygose nurodytais el. pašto adresais pateikta informacija laikoma gauta kitą dieną nuo jos išsiuntimo dienos, o jei tai buvo nedarbo diena – kitą po jos einančią darbo dieną. Paštu išsiųsta korespondencija laikoma gauta 5 (penktą) dieną nuo jos išsiuntimo dienos.
	6. Šalys privalo informuoti viena kitą, jeigu keičiasi jų adresai, kontaktinė informacija ir (ar) kiti Sutarties vykdymui svarbūs duomenys.
	7. Sutarčiai taikoma Lietuvos Respublikos teisė.
	8. Ginčai tarp Šalių vykdant Paskolos sutartį sprendžiami derybų keliu. Nepavykus ginčų išspręsti derybų keliu, kiekvienas ginčas, kylantis iš Sutarties ar su ja susijęs, ieškovo pasirinkimu, galutinai sprendžiamas arbitražu Vilniaus komercinio arbitražo teisme pagal Arbitražo procedūros reglamentą arba Vilniaus miesto teisme. Ieškovo pasirinkimas bus galutinis ir privalomas Šalims ir nesuteikia teisės Šalims, ieškovui pateikus ieškinį vienai ginčų sprendimo institucijai, nagrinėti tarp Šalių kilusi ginčą kitoje ginčų sprendimo institucijoje. Ginčo sprendimo arbitraže atveju: arbitražo teismo arbitrų bus vienas, arbitražo vieta – Vilnius, Lietuva, arbitražiniame procese bus vartojama lietuvių kalba.
	9. Paskolos sutartis pasirašyta 2 (dviem) vienodą juridinę galią turinčiais egzemplioriais, kiekvienai Šaliai tenka po 1 (vieną) egzempliorių. Paskolos sutartį pasirašant elektroniniu parašu – sudaromas tik 1 (vienas) egzempliorius.

\_\_\_\_\_\_\_\_